Soʻx (daryo)
Soʻx — Fargʻona vodiysidagi sersuv daryo. Olay va Turkiston tizmalarining shimoliy yon bagʻirlaridan 5550 m cha balandlikdagi muzlikdan boshlanadi. Uzunligi 124 km, havzasining maydoni 3510 km², suv havzasining balandligi 3480 m. Dalbek, Shudmon va Xoʻjaochkan soylari Zardoli qishlogʻi yonida birlashib, Soʻx daryosini hosil qiladi. Yuqori qismida juda chuqur va tor (eni 4-10 m) daradan oqadi. Adirlar zonasiga chiqqach, daryo vodiysi kengayib 500 m ga yetadi. Shundan soʻng daryo kengligi 70 km, uzunligi 50 km li, tosh va shagʻaldan tuzilgan yoyilma konus hosil qiladi. Daryoning ayrim qismlarida ikkinchi va uchinchi terrasalari bor. Soʻx Fargʻona vodiysiga oqib chiqqach, tarmoqlarga boʻlinib ketadi. Daryo muzlik va qordan toʻyinadi, chunki havzasiga yogʻadigan yillik yogʻin miqdorining 71% qor va 29% yomgʻirga toʻgʻri keladi. Havzasining maydoni 244 km²li 364 muzlik bor. Eng yirigi Archaboshi (12 km²). Oʻrtacha oqim moduli 17,0 l/sek, km². So'x suvining loyqaligi oʻrtacha (0,99 kg/m³). Adirlar oraligʻida daryoga Sariqoʻrgon suv tuguni va Oʻxchi GES, etagida Qoʻqon gidrotuguni qurilgan. Soʻx Fargʻona viloyatining Oʻzbekistan, Dangʻara, Uchkoʻprik, Bagʻdod tumanlari yerlarini suv bilan taʼminlaydi. Daryo vodiysida Qoʻqon shahri joylashgan. „Choʻngʻora“ va boshqa kurortlari bor.